b"\n_START_ARTICLE_\nFor\xc3\xa7a Lleida Club Esportiu\n_START_SECTION_\nHist\xc3\xb2ria\n_START_PARAGRAPH_\nEl For\xc3\xa7a Lleida Club Esportiu es va fundar l'estiu del 2012. Diversos empresaris van aportar els 180.000 euros necessaris per comprar la llic\xc3\xa8ncia de la categoria LEB Or. D'aquesta manera es va cobrir el buit que el Club Esportiu Lleida Basquetbol havia deixat amb la seva desaparici\xc3\xb3 de les competicions oficials._NEWLINE_A la seva primera temporada, la 2012/2013, el For\xc3\xa7a Lleida va debutar a la lliga finalitzant en setena posici\xc3\xb3, amb un balan\xc3\xa7 d'11 vict\xc3\xb2ries per 15 derrotes. L'equip va aconseguir entrar als Play-offs per l'ascens a l'ACB, perdent en l'eliminat\xc3\xb2ria al millor de 5 partits dels quarts de final contra el Pal\xc3\xa8ncia per 3 a 2. A la seg\xc3\xbcent temporada, l'equip va acabar en desena posici\xc3\xb3 de la temporada regular amb les mateixes vict\xc3\xb2ries que la campanya anterior, tot i que no va aconseguir acabar en posicions de Playoff._NEWLINE_La temporada 2014/2015, i amb un nou patrocinador a l'equip, l'Actel For\xc3\xa7a Lleida va disputar la seva millor temporada a la lliga fins al moment, per acabar en sisena posici\xc3\xb3 amb un bagatge de 16 vict\xc3\xb2ries i 12 derrotes. De nou classificats per Playoffs d'ascens, l'equip va arribar a semifinals, despr\xc3\xa9s de superar al Palma, per\xc3\xb2 va perdre a la seg\xc3\xbcent eliminat\xc3\xb2ria contra l'Ourense, equip que va acabar guanyant les fases eliminat\xc3\xb2ries. A la temporada seg\xc3\xbcent, despr\xc3\xa9s de poder sumar nom\xc3\xa9s 9 vict\xc3\xb2ries, l'equip va acabar en \xc3\xbaltima posici\xc3\xb3 de la lliga. Despr\xc3\xa9s d'uns mesos de negociacions, el club va aconseguir comprar una pla\xc3\xa7a lliure a la mateixa lliga i evitar aix\xc3\xad consumar el descens a LEB Plata. _NEWLINE_Ja a la campanya 2016/2017, tot i aconseguir acabar la competici\xc3\xb3 amb m\xc3\xa9s vict\xc3\xb2ries que derrotes (18-16) despr\xc3\xa9s d'un gran inici de temporada, van acabar en desena posici\xc3\xb3 sense poder entrar al Playoff. A comen\xc3\xa7aments de l'any 2019 el grup tecnol\xc3\xb2gic ICG es converteix en patrocinador principal del primer equip pel que resta de temporades i dues m\xc3\xa9s, passant a anomenar l'equip ICG For\xc3\xa7a Lleida.\n_START_SECTION_\nPavell\xc3\xb3\n_START_PARAGRAPH_\nEl For\xc3\xa7a Lleida Club Esportiu juga els seus partits com a local al Pavell\xc3\xb3 Barris Nord, situat a la ciutat de Lleida en els anomenats Barris Nord, una zona delimitada pels barris de Pardinyes, Sec\xc3\xa0 de Sant Pere i de Bal\xc3\xa0fia. T\xc3\xa9 una capacitat per acollir uns 6100 espectadors. _NEWLINE_Quan el Lleida Basquetbol assol\xc3\xad l'ascens a la Lliga ACB, l'equip va haver d'abandonar l'antic Pavell\xc3\xb3 Onze de Setembre perqu\xc3\xa8 aquest no complia els requisits m\xc3\xadnims de capacitat que marcava la lliga. Es va encarregar la construcci\xc3\xb3 d'un nou pavell\xc3\xb3 a un equip de 40 empreses de Lleida, que van aconseguir tota una fita: finalitzar-lo abans de la primera jornada de la lliga, \xc3\xa9s a dir, 125 dies despr\xc3\xa9s."